2. šolska naloga

**Guy de Maupassant**

**NAKIT**

 Slavnostni večer je napočil. Gospa Loisel je žela uspehe. Bila je najlepša med ženami, elegantna, prisrčna, sijoča od sreče in razposajena od veselja. Moški so jo kar gledali, spraševali so za njeno ime in iskali prilike, da bi se seznanili z njo. Vsi ministrovi atašeji so plesali z njo. In samemu ministru je padla v oči.

 Plesala je kakor omamljena, zanašala in opajala jo je ena sama misel: lepa sem ... dvorijo mi in me slavijo ... srečna sem, da me občudujejo in hrepenijo po meni ... Prepajala jo je edina misel, tako draga ženskemu srcu: popolnoma sem zmagala!

 Odpravila se je proti štirim zjutraj. Mož ji je po polnoči zadremal v praznem salonu hkrati z drugimi tremi moškimi, ki so se njihove žene prav dobro zabavale.

 Ogrnil jo je s plaščem, ki ga je bil prinesel s seboj za hladno pot domov. To je bil preprost plašč, ki se je njegova revščina kričeče odbijala od plesne obleke. Čutila je to in hotela čimprej zbežati, da bi je ne opazile druge ženske, ki so se zavijale v bogate kožuhe.

 Loisel jo je zadrževal:

 "Počakaj vendar! Zunaj se boš prehladila. Kočijo bom poklical."

 Ona pa ga ni poslušala, temveč je odhitela po stopnicah navzdol. Ko sta prišla na ulico, nista nikjer našla voza. Začela sta iskati in klicati, kočije pa so vozile mimo njiju.

 Tekla sta in prišla navzdol do Seine slabe volje in tresoča se od mraza. Nazadnje sta na obrežju odkrila eno tistih starih dvosedežnih kočij, ki vozijo po Parizu le ponoči, kakor da bi jih bilo podnevi sram lastne revščine.

 Pripeljala ju je do njunih vežnih vrat v Rue des Martyrs, otožna sta se vrnila v svoje stanovanje. Zanjo je bilo konec lepega, on pa je s strahom pomislil, da bo moral biti ob deseti uri znova v ministrstvu.

NAVODILA

* Besedilo opredelite glede na literarno zvrst in napišite značilnosti te zvrsti. Povzemite dani odlomek.
* Kako se je Matilda počutila na plesu pri ministru? Zakaj? Zakaj se ji je ob odhodu tako mudilo? Navedite značilno poved, ki razkriva vzrok za hitri odhod.
* Označite glavno junakinjo kot se kaže na začetku in na koncu pripovedi ter primerjajte prve in druge značajske lastnosti. Kaj jo je privedlo do preobrazbe?
* Je Matilda s svojo življenjsko izkušnjo vse izgubila ali je tudi kaj pridobila? Napišite svoje mnenje o tem in ga utemeljite.
* Svoje besedilo ustrezno členite, pri pisanju upoštevajte pravopisna in slovnična pravila ter slogovno ustreznost.